એ આગળ કંઈ બોલે તે પહેલાં શૈલેશે કહ્યું, ‘રવિ શું થયું તે હું જ તને કહું – હમણાં થોડી વાર પહેલાં મારા મિત્ર અનિલનો ફોન હતો. એનાં પત્ની આશાબહેનને કૅન્સરનું નિદાન થયું છે. તેઓ રાજકોટ રહે છે. એણે મને પૂછ્યું હતું, ‘શૈલુ, આશાને ટાટા હૉસ્પિટલમાં બતાવવું પડશે. તારે ઘેર અમે રહી શકીએ ? બે-ત્રણ દિવસનો સવાલ છે.’ મેં તો સ્વાભાવિક રીતે ફોન તરત કહી દીધું, એમાં પૂછવાનું શું ? જરૂર અહીંયાં રહેજે બસ ! પછી તો થઈ રહ્યું. વિશુનો સ્વભાવ શું છટક્યો ! કોઈકનું નાનું સરખું કામ કરીએ – જરાતરા ઉપયોગમાં આવીએ તો શું થઈ ગયું ?’